<classify> MAJERUHI mwingine wa ajali ya moto uliotokana na lori la mafuta kupinduka na kulipuka moto mkoani Morogoro amefariki dunia, huku mwingine akihamishiwa Hospitali ya Taifa Muhimbili MNH, Dar es Salaam kwa matibabu zaidi.Kufariki dunia kwa majeruhi huyo usiku wa kuamkia jana, sasa kunafanya idadi ya watu waliokufa kutokana na ajali hiyo kufikia 95, huku majeruhi waliofikishwa Muhimbili wakiwa 47, ambapo kati yao 27 wameshapoteza maisha hadi sasa.Akizungumzia hali za majeruhi hao jana, Mkuu wa Kitengo cha Mawasiliano cha Hospitali ya Taifa ya Muhimbili, MNH, Aminiel Aligaesha amesema majeruhi 20 waliobakia wote wapo Chumba cha Uangalizi MaalumICU.Jana juzi majeruhi huyu alifikishwa hospitalini hapa mchana na kuunganishwa na wengine waliokuwa ICU chini ya uangalizi wa jopo la madaktari wa Muhimbili na Jeshi la Ulinzi la Wananchi wa Tanzania JWTZ, alisema.Alisema awali hospitali hiyo, ilipokea wagonjwa 46, lakini kutokana na kuongezeka kwa huyo mmoja idadi hiyo imefikia 47 na waliopoteza maisha wamefikia 27 hadi sasa.Kuhusu kupokea msaada wa damu kwa ajili ya wagonjwa, Aligaesha alisema wadau mbalimbali wameendelea kujitokeza kwa ajili ya kuchangia na hadi kufikia jana uniti 700 zilikuwa zimepatikana.Hata hivyo, alisema bado hospitali hiyo inahitaji damu, ambapo katika siku za kawaida ambazo hakuna ajali matumizi kwa siku hufikia uniti 100 hadi 120.Alisema damu hiyo, imekuwa ikiwasaidia wagonjwa wenye uhitaji.Alitoa wito kwa watu mbalimbali, kuendelea kujitokeza ili kuokoa maisha ya majeruhi wengi ambao wanahitaji huduma hiyo.Ajali ya Morogoro ilitokea Agosti 10, mwaka huu.  <topic>: kitaifa 